L'article 104 de l'Estatut d'autonomia de Catalunya estableix que corresponen a la Generalitat els mitjans materials de l'Administració de justícia a Catalunya.
En virtut dels reials decrets 966/1990, de 20 de juliol, i 409/1996, d'1 de març, es van traspassar de l'Administració de l'Estat a la Generalitat les funcions en matèria de provisió dels mitjans materials i econòmics necessaris per al funcionament de l'Administració de justícia a Catalunya, que posteriorment i mitjançant el Decret 129/1996, de 16 d'abril, es van assignar al Departament de Justícia.
El Decret 298/1995, d'11 d'octubre, va aprovar les característiques del paper d'ofici per a l'Administració de justícia a Catalunya.
Tanmateix, la Llei 66/1997, de 30 de desembre, de mesures fiscals, administratives i de l'ordre social va suprimir l'ús del paper d'ofici en aquest àmbit, tot establint, -l'article 101-, que les actuacions i resolucions jurisdiccionals i els escrits de les parts que hi tinguin relació s'havien d'estendre en paper comú, les característiques i el format del qual es determinarien reglamentàriament.
Al mateix temps, la citada Llei derogava expressament el Reial decret 637/1993, de 3 de maig, que fins aquell moment atribuïa competències al Ministeri de Justícia per determinar les característiques de l'esmentat paper d'ofici.
Suprimit, doncs, l'ús del paper d'ofici i establert l'ús del paper comú en les actuacions i resolucions judicials, mitjançant el Reial decret 1184/1998, de 12 de juliol, el Ministeri de Justícia va establir-ne les condicions tècniques, tot reconeixent la competència de les comunitats autònomes amb competències en matèria de provisió de mitjans materials i econòmics, en els seus respectius àmbits territorials, per gestionar l'adquisició i el subministrament del paper necessari per al funcionament dels òrgans jurisdiccionals.
Per tal d'adaptar la normativa que regulava les característiques del paper que s'ha d'utilitzar a l'Administració de justícia al nou marc legal, el Decret 208/1999, de 27 de juliol, va modificar el Decret 298/1995, d'11 d'octubre.
El procés de modernització en l'àmbit de l'Administració de justícia i la implantació d'eines informàtiques que integren desenvolupaments que poden reduir costos quant al subministrament d'aquest tipus de material, fan necessari derogar el Decret 298/1995, d'11 d'octubre, i dictar-ne un de nou, per tal de fixar les característiques tècniques del paper que han d'utilitzar els òrgans i les oficines judicials, les fiscalies i altres serveis de l'Administració de justícia a Catalunya.
Atès l'article 3.12.1 del Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, que estableix que corresponen al Departament de Justícia les funcions relacionades amb l'Administració de justícia a Catalunya i la seva modernització;
Vist que el Consell General del Poder Judicial ha emès l'informe corresponent;
D'acord amb el que estableix l'article 26. e ) de la Llei 13/2008, del 5 de novembre, de la presidència de la Generalitat i del Govern;
Per tot això, a proposta del conseller de Justícia, d'acord amb el dictamen de la Comissió Jurídica Assessora i amb la deliberació prèvia del Govern,
El paper comú en el qual s'han d'estendre les actuacions i resolucions dels òrgans i oficines judicials, les fiscalies i altres serveis de l'Administració de justícia a Catalunya s'ha d'ajustar a les característiques que es determinen a l'annex.
El paper que s'ha de fer servir ha de ser imprès directament sobre el paper comú mitjançant el sistema, programa o aplicació informàtica corresponent, amb les característiques que es determinen a l'annex.
Els òrgans i les oficines judicials, les fiscalies i altres serveis de l'Administració de justícia a Catalunya han d'utilitzar el paper descrit a l'article anterior només en les actuacions i resolucions que integren els procediments judicials.
Per als escrits de les parts relacionats amb actuacions i resolucions jurisdiccionals s'ha d'utilitzar paper comú que, sempre que sigui possible, s'ha d'ajustar al format UNE A-4.
Utilització de l'actual paper d'ofici
El paper d'ofici s'ha de continuar utilitzant fins que s'exhaureixin els romanents existents.
Es deroga el Decret 298/1995, d'11 d'octubre, pel qual s'aproven les característiques del paper d'ofici per a l'Administració de justícia a Catalunya.
Es deroga el Decret 208/1999, de 27 de juliol, de modificació del Decret 298/1995, d'11 d'octubre, pel qual s'aproven les característiques del paper d'ofici per a l'Administració de justícia a Catalunya.
Es faculta el conseller o consellera del departament competent en matèria de justícia per dictar les disposicions necessàries per a l'execució del que disposa aquest Decret.
Mitjançant una ordre del conseller o consellera del departament competent en matèria de justícia, es pot modificar l'annex per adequar les característiques del paper que s'ha d'utilitzar a les necessitats tècniques, organitzatives i funcionals que es plantegin.
Característiques del paper que han d'utilitzar els òrgans i les oficines judicials, les fiscalies i altres serveis de l'Administració de justícia a Catalunya
Tipus de paper: ecològic de color blanc.
S'ha de situar a 30 mm del marge esquerre i a 18 mm del marge superior.
A l'angle inferior esquerre, amb les mateixes mides que l'escut d'Espanya, hi figura imprès l'escut de la Generalitat de Catalunya, en color gris.
S'ha de situar a 30 mm del marge esquerre i a 16 mm del marge inferior.
A la part inferior de la pàgina, a 16 mm del marge inferior, hi figura, centrada, la inscripció següent: Administració de justícia a Catalunya • Administración de justicia en Cataluña, amb lletra Arial, de cos 8,5 i color gris.